《同颙斋嵩霞皋亭看红叶即事》
明代·钱琦

长空霁烟雾，幽意何凄悄。乘兴访东皋，挈伴踏清晓。

是时秋云访，万木就枯槁。爱兹枫林叶，冷挹霜华饱。

灼如夭桃鲜，烂若晴霞绕。曲折缘树行，一路恣幽讨。

信步不知远，误到境逾好。忽逢田舍翁，招邀入深窱。

茅茨三五间，夹以翠竹筱。到门引客入，礼法互草草。

老瓮篘新开，山庄地不扫。橘摘檐前枝，鱼网门外沼。

远岫出重云，疏林鸣杂鸟。俯仰身世忘，乾坤草亭小。

引觞渐颓然，夕阳沈树杪。拂衣辞主人，夹路晚烟袅。

凉飔醒醉眸，枝枝红未了。矫首发长歌，清音出林表。

良会亦须臾，美景讵常保。不见红叶红，转眼随秋老。

寄言素心人，灵根慎自葆。

作者简介：（1469—1549）浙江海盐人。字公良，号东畬。正德三年进士，知盱眙县。力御农民军。邑赖以全。升临江知府，调思南。请老归。有《钱子测语》、《东畬集》、《祷雨录》等。